ในช่วงครึ่งปีหลัง 2566 ยังพบปัจจัยที่เป็นแรงกดดันและความท้าทายที่รอให้การส่งออกไทยต้องฝ่าฟันอีกอย่างน้อย 4 ประการ ได้แก่อะไรบ้าง
ในช่วงครึ่งปีหลัง 2566 ยังพบปัจจัยที่เป็นแรงกดดันและความท้าทายที่รอให้การส่งออกไทยต้องฝ่าฟันอีกอย่างน้อย 4 ประการ ได้แก่


1. การฟื้นตัวของเศรษฐกิจจีนที่ยังไม่ชัดเจน การขยายตัวของเศรษฐกิจจีนที่เร่งแรงขึ้นมาในช่วงไตรมาสแรก ปี 2566 ที่ 4.5% หลังมีการเปิดเมือง ทำให้คนเร่งบริโภค แต่ก็เริ่มเห็นสัญญาณที่ชะลอตัวลงต่อเนื่อง ทั้งภาคการส่งออกที่พลิกกลับมาติดลบ ภาคการผลิตที่เริ่มเติบโตช้าลง รวมทั้งการใช้จ่ายของคนในประเทศเองไม่ได้แข็งแรงเหมือนต้นปี จนภาครัฐเริ่มใช้มาตรการกระตุ้น เช่น การลดดอกเบี้ยเพื่อช่วยประคองเศรษฐกิจ นอกจากปัจจัยภายในแล้ว ปัจจัยภายนอกอย่างสงครามการค้าและสงครามเทคโนโลยีกับสหรัฐอเมริกาก็มีความเสี่ยงที่จะกดดันไม่ให้เศรษฐกิจจีนขยายตัวได้ดีนัก โดยเฉพาะการส่งออกและการผลิตของจีนในอนาคต ซึ่งจะส่งผลต่อเนื่องมายังไทย


2. แรงกดดันของอัตราดอกเบี้ยและอัตราเงินเฟ้อทั่วโลกที่ยังอยู่ในระดับสูง ซึ่งเห็นได้จากการที่ภาคการผลิตอุตสาหกรรมโลกเร่งตัวขึ้นจากการผ่อนคลายปัญหาห่วงโซ่การผลิต แต่คำสั่งซื้อใหม่สำหรับการส่งออกไม่ได้เพิ่มขึ้นมากนัก เนื่องจากการดำเนินนโยบายการเงินที่เข้มงวดได้ส่งผลให้ผู้ประกอบการและผู้บริโภคควบคุมการใช้จ่ายมากขึ้น โดยดัชนี Flash Manufacturing PMI ในเดือนมิถุนายน 2566 ของประเทศคู่ค้าสำคัญของไทยยังอยู่ในภาวะหดตัวจากอุปสงค์สินค้าที่อ่อนแอ เช่น US Manufacturing PMI ที่ลดลงจาก 48.4 มาอยู่ที่ 46.3, Eurozone Manufacturing PMI ที่ลดลงมาอยู่ที่ 43.6 ต่ำสุดในรอบ 37 เดือน และ Japan Manufacturing PMI ที่พลิกกลับมาหดตัวอีกครั้งที่ 48.4  ธนาคารกลางสหรัฐฯ (Fed) ยังออกมาส่งสัญญาณอีกว่ามีความเป็นไปได้ที่จะขึ้นดอกเบี้ยต่อลากยาว เนื่องจากปัญหาเงินเฟ้อมีแรงกดดันในระดับที่สูงอยู่ เงินเฟ้อที่หักจากราคาพลังงานและราคาอาหาร (Core Inflation) ยังลดลงค่อนข้างช้า ทำให้ Fed มีความจำเป็นที่จะขึ้นดอกเบี้ยต่อเนื่อง 


3. สภาพอากาศแปรปรวนจากปัญหาภัยแล้งและเอลนีโญที่อาจส่งผลต่อปริมาณสินค้าเกษตรที่ผลิตในปี 2566 ซึ่งเรื่องนี้ถือเป็นวาระสำคัญและเร่งด่วนที่ต้องการความร่วมมือจากทุกฝ่าย เนื่องจากส่งออกไทยพึ่งพาเกษตรค่อนข้างมาก และภาคเกษตรถือเป็นอุตสาหกรรมต้นน้ำ ทั้งอาหาร พืช และแอลกอฮอล์ เป็นต้น ดังนั้น การบริหารจัดสรรน้ำจึงเป็นสิ่งสำคัญ ทั้งนี้ มีการประเมินว่าปรากฏการณ์เอลนีโญที่จะเกิดขึ้นในปี 2566 และอาจลากยาวไปถึง 3 ปี จะส่งผลโดยตรงกับพืชผลทางการเกษตร โดยเฉพาะข้าวที่เป็นสินค้าส่งออกอันดับต้นๆ ของไทย ทำให้ผลผลิตข้าวทั่วโลกจะขาดแคลนมากที่สุดในรอบ 20 ปี ขณะเดียวกันความแห้งแล้งยังมีโอกาสดันให้ราคาปุ๋ยในตลาดดีดตัวสูงขึ้นอีกครั้ง หลังจากที่เพิ่งปรับลดลงมาได้ไม่นาน


4. ความไม่แน่นอนในการจัดตั้งรัฐบาลที่อาจมีความล่าช้า จนทำให้ไทยเสียโอกาสในการเร่งเจรจาการค้าเสรี (FTA) กับชาติยุโรปหรือชาติคู่ค้าสำคัญ จนส่งผลให้ต่างชาติที่เข้ามาลงทุนในไทยพิจารณาย้ายฐานไปประเทศอื่นได้ ซึ่งเรื่องนี้จะส่งผลต่อการส่งออกทั้งในระยะสั้นและระยะยาวของไทย
ข่าวเศรษฐกิจและการเงิน